CELEX: 32022D0179
Language: el
Date: 2022-02-08 00:00:00
Title: Εκτελεστική απόφαση (ΕΕ) 2022/179 της Επιτροπής της 8ης Φεβρουαρίου 2022 σχετικά με την εναρμονισμένη χρήση ραδιοφάσματος στη ζώνη συχνοτήτων των 5 GHz για την υλοποίηση συστημάτων ασύρματης πρόσβασης, συμπεριλαμβανομένων τοπικών δικτύων ραδιοεπικοινωνιών και για την κατάργηση της απόφασης 2005/513/ΕΚ [κοινοποιηθείσα υπό τον αριθμό C(2022) 628] (Κείμενο που παρουσιάζει ενδιαφέρον για τον ΕΟΧ)

10.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 29/10
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/179 ΤΗΣ ΕΠΙΤΡΟΠΗΣ
         της 8ης Φεβρουαρίου 2022
         σχετικά με την εναρμονισμένη χρήση ραδιοφάσματος στη ζώνη συχνοτήτων των 5 GHz για την υλοποίηση συστημάτων ασύρματης πρόσβασης, συμπεριλαμβανομένων τοπικών δικτύων ραδιοεπικοινωνιών και για την κατάργηση της απόφασης 2005/513/ΕΚ
         
            
               [κοινοποιηθείσα υπό τον αριθμό C(2022) 628]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) (1), και ιδίως το άρθρο 4 παράγραφος 3,
         Εκτιμώντας τα ακόλουθα:
         
                     (1)
                  
                  
                     Στην ανακοίνωση της Επιτροπής «Ψηφιακή πυξίδα 2030: η ευρωπαϊκή οδός για την ψηφιακή δεκαετία» (2) καθορίζονται νέοι στόχοι συνδεσιμότητας για την Ένωση, οι οποίοι πρέπει να επιτευχθούν μέσω της ευρείας ανάπτυξης και υιοθέτησης δικτύων πολύ υψηλής χωρητικότητας. Ένας από τους στόχους είναι όλα τα νοικοκυριά στην Ένωση να καλύπτονται έως το 2030 από δίκτυο Gigabit. Οι εφαρμογές συστημάτων ασύρματης πρόσβασης, συμπεριλαμβανομένων των τοπικών δικτύων ραδιοεπικοινωνιών (WAS/RLAN), συμβάλλουν σε μεγάλο βαθμό στην επίτευξη του εν λόγω στόχου κάλυψης.
                  
               
                     (2)
                  
                  
                     Η πρόσβαση σε τοπικά δίκτυα ραδιοεπικοινωνιών διέπεται από το άρθρο 56 της οδηγίας (ΕΕ) 2018/1972 του Ευρωπαϊκού Κοινοβουλίου και του Συμβουλίου (3). Στην εν λόγω οδηγία, τα ασύρματα τοπικά δίκτυα ορίζονται ως συστήματα ασύρματης πρόσβασης χαμηλής ισχύος, που λειτουργούν σε μικρή εμβέλεια, με χαμηλό κίνδυνο παρεμβολών σε άλλα τέτοια συστήματα που έχουν αναπτυχθεί σε μικρή απόσταση από άλλους χρήστες, με τη χρήση, σε μη αποκλειστική βάση, εναρμονισμένου ραδιοφάσματος.
                  
               
                     (3)
                  
                  
                     Με την απόφαση 2005/513/ΕΚ της Επιτροπής (4) εναρμονίστηκε η χρήση ραδιοφάσματος στη ζώνη των 5 GHz (5 150-5 350 MHz και 5 470-5 725 MHz) για συστήματα ασύρματης πρόσβασης, συμπεριλαμβανομένων τοπικών δικτύων ραδιοεπικοινωνιών.
                  
               
                     (4)
                  
                  
                     Σύμφωνα με τους κανονισμούς ραδιοεπικοινωνιών της Διεθνούς Ένωσης Τηλεπικοινωνιών (ITU/ΔΕΤ) (5), οι ζώνες συχνοτήτων 5 150-5 350 MHz και 5 470-5 725 MHz κατανέμονται στην υπηρεσία κινητών επικοινωνιών, εκτός της κινητής αεροναυτικής υπηρεσίας, σε πρωτεύουσα βάση, και στις τρεις περιφέρειες της ITU, λαμβανομένης υπόψη της ανάγκης προστασίας άλλων πρωτευουσών υπηρεσιών στις εν λόγω ζώνες συχνοτήτων. Η Παγκόσμια διάσκεψη Ραδιοεπικοινωνιών της ITU το 2003 (WRC-03) εξέδωσε το ψήφισμα 229 σχετικά με τη «Χρήση των ζωνών 5 150-5 250, 5 250-5 350 MHz και 5 470-5 725 MHz από την υπηρεσία κινητών επικοινωνιών για την υλοποίηση συστημάτων ασύρματης πρόσβασης, συμπεριλαμβανομένων των τοπικών δικτύων ραδιοεπικοινωνιών». Το εν λόγω ψήφισμα, το οποίο αναθεωρήθηκε κατά την Παγκόσμια διάσκεψη Ραδιοεπικοινωνιών το 2019 (WRC-19), επέκτεινε το πεδίο εφαρμογής της χρήσης σε εσωτερικό χώρο σε αμαξοστοιχίες και οδικά οχήματα, καθόρισε τη μέγιστη ισχύ εκπομπών για WAS/RLAN που χρησιμοποιούν τη ζώνη συχνοτήτων 5 150-5 250 MHz σε οδικά οχήματα και επέτρεψε την περιορισμένη χρήση σε εξωτερικό χώρο στη ζώνη 5 150-5 250 MHz προστατεύοντας άλλες υφιστάμενες χρήσεις στην εν λόγω ζώνη.
                  
               
                     (5)
                  
                  
                     Σε διάφορα κράτη μέλη υφίσταται καίρια ανάγκη για τη λειτουργία στρατιωτικών και μετεωρολογικών ραντάρ στις ζώνες μεταξύ 5 250 και 5 850 MHz, για την οποία απαιτείται ειδική προστασία έναντι επιζήμιων παρεμβολών από WAS/RLAN. Στο πλαίσιο αυτό, οι τεχνικοί και επιχειρησιακοί όροι για τη χρήση WAS/RLAN πρέπει να διασφαλίζουν την προστασία των έννομων δημόσιων συμφερόντων που σχετίζονται με άλλες υπηρεσίες ραδιοεπικοινωνιών, συμπεριλαμβανομένων των στρατιωτικών και μετεωρολογικών ραντάρ. Υπάρχει επίσης ανάγκη να προστατευτεί η βιωσιμότητα συστημάτων που σχετίζονται με την υπηρεσία δορυφορικής γεωσκόπησης (ενεργή), την υπηρεσία διαστημικής έρευνας (ενεργή) και τις ζεύξεις τροφοδοσίας κινητής δορυφορικής υπηρεσίας, ιδίως στη ζώνη συχνοτήτων 5 150-5 350 MHz.
                  
               
                     (6)
                  
                  
                     Στις 14 Απριλίου 2020, για την εφαρμογή των αποτελεσμάτων της WRC-19 με την οποία αναθεωρήθηκε το ψήφισμα 229, η Επιτροπή εξέδωσε, σύμφωνα με το άρθρο 4 παράγραφος 2 της απόφασης αριθ. 676/2002/ΕΚ, εντολή προς την Ευρωπαϊκή διάσκεψη των Ταχυδρομικών και Τηλεπικοινωνιακών Οργανισμών (CEPT) για την τροποποίηση της απόφασης 2005/513/ΕΚ σχετικά με την εναρμονισμένη χρήση ραδιοφάσματος στη ζώνη συχνοτήτων των 5 GHz για την υλοποίηση WAS/RLAN. Δυνάμει της εντολής, ανατέθηκαν δύο καθήκοντα στη CEPT. Το πρώτο καθήκον ήταν να προτείνει τεχνικούς όρους για την τροποποίηση της απόφασης 2005/513/ΕΚ με βάση τα αποτελέσματα της WRC-19 (αναθεώρηση του ψηφίσματος 229) για τη ζώνη συχνοτήτων 5 150-5 250 MHz. Το δεύτερο καθήκον ήταν να προτείνει αντίστοιχες επικαιροποιήσεις των εναρμονισμένων τεχνικών όρων για WAS/RLAN στις ζώνες 5 150-5 350 MHz και 5 470-5 725 MHz, ανάλογα με την περίπτωση. Σκοπός των επικαιροποιήσεων θα ήταν να εξεταστούν οι δυνατότητες χρήσης των εν λόγω WAS/RLAN πάνω σε οχήματα [αεροσκάφη, οδικά οχήματα (αυτοκίνητα, λεωφορεία), αμαξοστοιχίες κ.λπ.] και να εκτιμηθεί η σκοπιμότητα χρήσης WAS/RLAN για ραδιοζεύξεις συστημάτων μη επανδρωμένων αεροσκαφών (ΣμηΕΑ).
                  
               
                     (7)
                  
                  
                     Σύμφωνα με την εν λόγω εντολή, η CEPT δημοσίευσε την έκθεση 79 σχετικά με την εναρμονισμένη χρήση ραδιοφάσματος στη ζώνη των 5 GHz για την υλοποίηση WAS/RLAN μετά την WRC-19. Η έκθεση 79 της CEPT περιέχει αναθεωρημένους τεχνικούς όρους για WAS/RLAN στη ζώνη 5 150-5 250 MHz για τις ακόλουθες περιπτώσεις χρήσης σε εσωτερικό χώρο: εντός κτιρίων και εγκαταστάσεων εντός οδικών οχημάτων, αμαξοστοιχιών και αεροσκαφών, και περιορισμένη χρήση σε εξωτερικό χώρο. Η λειτουργία ΣμηΕΑ επιτρέπεται μόνο στη ζώνη 5 170-5 250 MHz ως ειδική περίπτωση χρήσης σε εξωτερικό χώρο. Οι προτεινόμενοι τεχνικοί όροι για τη ζώνη 5 250-5 350 MHz επιτρέπουν τη χρήση σε εσωτερικό χώρο μόνο εντός κτιρίων. Η χρήση της ζώνης 5 470-5 725 MHz είναι δυνατή σε εσωτερικό και εξωτερικό χώρο, αλλά με την εξαίρεση εγκαταστάσεων σε οδικά οχήματα, αμαξοστοιχίες και αεροσκάφη και της χρήσης ΣμηΕΑ. Τα αποτελέσματα της εντολής που περιέχονται στην έκθεση 79 της CEPT χρησιμοποιήθηκαν ως βάση για την παρούσα απόφαση.
                  
               
                     (8)
                  
                  
                     Στην έκθεση 79, η CEPT επιβεβαίωσε μια κοινή αντίληψη σχετικά με τη σημασία της επίλυσης του ζητήματος των επιζήμιων παρεμβολών σε μετεωρολογικά ραντάρ στη ζώνη 5 600-5 650 MHz. Για να συμβάλει στη μείωση των επιζήμιων παρεμβολών σε μετεωρολογικά ραντάρ, η παρούσα απόφαση θα πρέπει να καθορίσει τεχνικούς όρους για τις εγκαταστάσεις WAS/RLAN σε οδικά οχήματα, αμαξοστοιχίες και αεροσκάφη και για τη χρήση από συστήματα μη επανδρωμένων αεροσκαφών (ΣμηΕΑ), καθώς και να αποσαφηνίσει τις απαιτήσεις που ισχύουν για την επιλογή δυναμικής συχνότητας (DFS). Η παρούσα απόφαση θα μπορούσε να επανεξεταστεί στο μέλλον για να αξιολογηθεί η αποτελεσματικότητα των εν λόγω μέτρων.
                  
               
                     (9)
                  
                  
                     Όταν άλλες χρήσεις πέραν των WAS/RLAN είναι γεωγραφικά περιορισμένες και γνωστές στις εθνικές ρυθμιστικές αρχές, τα κράτη μέλη θα πρέπει να έχουν το δικαίωμα να επιτρέπουν σε εθνικό επίπεδο εσωτερικές εγκαταστάσεις σε αμαξοστοιχίες που χρησιμοποιούν τις ζώνες συχνοτήτων 5 250-5 350 MHz και 5 470-5 725 MHz, σε περιπτώσεις που η χρήση WAS/RLAN μπορεί να ελέγχεται και να περιορίζεται γεωγραφικά.
                  
               
                     (10)
                  
                  
                     Η παρούσα απόφαση βασίζεται και αναπτύσσει τις αρχές και τις διατάξεις που καθορίζονται στην απόφαση 2005/513/ΕΚ. Για λόγους ασφάλειας δικαίου, η απόφαση 2005/513/ΕΚ θα πρέπει να καταργηθεί.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ραδιοφάσματος,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η παρούσα απόφαση εναρμονίζει τους όρους για τη διαθεσιμότητα και αποδοτική χρήση των ζωνών συχνοτήτων 5 150-5 250 MHz, 5 250-5 350 MHz και 5 470-5 725 MHz για συστήματα ασύρματης πρόσβασης, συμπεριλαμβανομένων των τοπικών δικτύων ραδιοεπικοινωνιών (WAS/RLAN).
         
         
            Άρθρο 2
            Για τους σκοπούς της παρούσας απόφασης, ισχύουν οι ακόλουθοι ορισμοί:
            
                        α)
                     
                     
                        «συστήματα ασύρματης πρόσβασης συμπεριλαμβανομένων των τοπικών δικτύων ραδιοεπικοινωνιών (WAS/RLAN)»: ευρυζωνικά συστήματα ραδιοεπικοινωνιών που παρέχουν τη δυνατότητα ασύρματης πρόσβασης για δημόσιες και ιδιωτικές εφαρμογές, ανεξάρτητα από την τοπολογία του υφιστάμενου δικτύου·
                     
                  
                        β)
                     
                     
                        «χρήση σε εσωτερικό χώρο»: χρήση εντός κλειστού χώρου που θα παρέχει την αναγκαία εξασθένηση ώστε να διευκολύνεται ο μερισμός με άλλες υπηρεσίες. Η χρήση σε εσωτερικό χώρο μπορεί να ταξινομηθεί σε τέσσερις περιπτώσεις χρήσης, όπως προσδιορίζονται στους τεχνικούς όρους του παραρτήματος της παρούσας απόφασης, που αντιστοιχούν σε συγκεκριμένα σενάρια: στο εσωτερικό κτιρίων, εντός οδικών οχημάτων, εντός αμαξοστοιχιών και εντός αεροσκαφών·
                     
                  
                        γ)
                     
                     
                        «ισοδύναμη ισότροπα ακτινοβολούμενη ισχύς (“e.i.r.p.”)»: το γινόμενο της ισχύος που παρέχεται στην κεραία επί την απολαβή της κεραίας σε δεδομένη διεύθυνση, σε σχέση με ισοτροπική κεραία (απόλυτη ή ισοτροπική απολαβή)·
                     
                  
                        δ)
                     
                     
                        «μέση ισοδύναμη ισότροπα ακτινοβολούμενη ισχύς (“e.i.r.p.”)»: η e.i.r.p. κατά τη διάρκεια της ριπής εκπομπής που αντιστοιχεί στην ανώτατη ισχύ, εφόσον εφαρμόζεται έλεγχος ισχύος.
                     
                  
         
            Άρθρο 3
            Έως τις 31 Μαρτίου 2022, τα κράτη μέλη ορίζουν και καθιστούν διαθέσιμες τις ζώνες συχνοτήτων 5 150-5 250 MHz, 5 250-5 350 MHz και 5 470-5 725 MHz, σε μη αποκλειστική βάση, για την υλοποίηση WAS/RLAN σύμφωνα με τους τεχνικούς όρους που παρατίθενται στο παράρτημα.
         
         
            Άρθρο 4
            Τα κράτη μέλη παρακολουθούν την εξέλιξη των προτύπων και της τεχνολογίας σε σχέση με τη χρήση των ζωνών συχνοτήτων 5 150-5 250 MHz, 5 250-5 350 MHz και 5 470-5 725 MHz για WAS/RLAN και αναφέρουν τα ευρήματά τους στην Επιτροπή κατόπιν αιτήματος της τελευταίας ή με δική τους πρωτοβουλία, ώστε να καταστεί δυνατή η έγκαιρη επανεξέταση της παρούσας απόφασης.
         
         
            Άρθρο 5
            Η απόφαση 2005/513/ΕΚ καταργείται.
         
         
            Άρθρο 6
            Η παρούσα απόφαση απευθύνεται στα κράτη μέλη.
         
         
            Βρυξέλλες, 8 Φεβρουαρίου 2022.
            
               
                  Για την Επιτροπή
               
               Thierry BRETON
               
                  Μέλος της Επιτροπής
               
            
         
         
            (1)  ΕΕ L 108 της 24.4.2002, σ. 1.
         
            (2)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, της 9ης Μαρτίου 2021«Ψηφιακή Πυξίδα 2030: η ευρωπαϊκή οδός για την ψηφιακή δεκαετία», COM(2021) 118 final.
         
            (3)  Οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη θέσπιση του Ευρωπαϊκού Κώδικα Ηλεκτρονικών Επικοινωνιών (ΕΕ L 321 της 17.12.2018, σ. 36).
         
            (4)  Απόφαση 2005/513/ΕΚ της Επιτροπής, της 11ης Ιουλίου 2005, σχετικά με την εναρμονισμένη χρήση ραδιοφάσματος στη ζώνη συχνοτήτων των 5 GHz για την υλοποίηση συστημάτων ασύρματης πρόσβασης, συμπεριλαμβανομένων τοπικών δικτύων ραδιοεπικοινωνιών (WAS/RLAN) (ΕΕ L 187 της 19.7.2005, σ. 22).
         
            (5)  http://www.itu.int/pub/R-REG-RR (έκδοση 2020).
      
      
         
            ΠΑΡΑΡΤΗΜΑ
            Εναρμονισμένοι τεχνικοί όροι για WAS/RLAN στις ζώνες συχνοτήτων 5 150-5 250 MHz, 5 250-5 350 MHz και 5 470-5 725 MHz
            
               Πίνακας 1
            
            
               WAS/RLAN στη ζώνη συχνοτήτων 5 150 -5 250  MHz
            
            
                        
                           Παράμετρος
                        
                     
                     
                        
                           Τεχνικοί όροι
                        
                     
                  
                        Ζώνη συχνοτήτων
                     
                     
                        5 150 -5 250  MHz
                     
                  
                        Επιτρεπόμενη λειτουργία
                     
                     
                        Σε εσωτερικό χώρο, συμπεριλαμβανομένων εγκαταστάσεων εντός οδικών οχημάτων, αμαξοστοιχιών και αεροσκαφών, και περιορισμένη χρήση σε εξωτερικό χώρο (σημείωση 1).
                        Η χρήση από συστήματα μη επανδρωμένων αεροσκαφών (ΣμηΕΑ) περιορίζεται στη ζώνη 5 170 -5 250  MHz.
                     
                  
                        Μέγιστη μέση ισοδύναμη ισότροπα ακτινοβολούμενη ισχύ (e.i.r.p.) για εκπομπές εντός ζώνης
                     
                     
                        200 mW
                        Εξαιρέσεις:
                        
                                    —
                                 
                                 
                                    Για εγκαταστάσεις εντός βαγονιών αμαξοστοιχίας με απώλεια εξασθένησης κατά μέσο όρο κάτω των 12 dB ισχύει μέγιστη μέση e.i.r.σ. 40 mW·
                                 
                              
                                    —
                                 
                                 
                                    Για εγκαταστάσεις εντός οδικών οχημάτων ισχύει μέγιστη μέση e.i.r.σ. 40 MW.
                                 
                              
                  
                        Μέγιστη μέση πυκνότητα e.i.r.p. για εκπομπές εντός ζώνης
                     
                     
                        10 mW/MHz σε οποιαδήποτε ζώνη 1 MHz
                     
                  
                        
                                    Σημείωση 1:
                                 
                                 
                                    Αν χρησιμοποιείται σε εξωτερικό χώρο, ο εξοπλισμός δεν πρέπει να προσαρτάται σε σταθερή εγκατάσταση ή στο εξωτερικό αμάξωμα των οδικών οχημάτων, σε σταθερή υποδομή ή σε σταθερή κεραία εξωτερικού χώρου.
                                 
                              
                  Χρησιμοποιούνται τεχνικές πρόσβασης στο φάσμα και μετριασμού των παρεμβολών που εξασφαλίζουν κατάλληλο επίπεδο επιδόσεων ώστε να συμμορφώνονται με τις ουσιώδεις απαιτήσεις της οδηγίας 2014/53/ΕΕ του Ευρωπαϊκού Κοινοβουλίου και του Συμβουλίου (1). Σε περίπτωση που οι σχετικές τεχνικές περιγράφονται σε εναρμονισμένα πρότυπα, ή σε μέρη αυτών, τα στοιχεία αναφοράς των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης σύμφωνα με την οδηγία 2014/53/ΕΕ, εξασφαλίζονται επιδόσεις τουλάχιστον ισοδύναμες με το επίπεδο επιδόσεων που επιτυγχάνεται με αυτές τις τεχνικές.
            
               Πίνακας 2
            
            
               WAS/RLAN στη ζώνη συχνοτήτων 5 250 -5 350  MHz
            
            
                        
                           Παράμετρος
                        
                     
                     
                        
                           Τεχνικοί όροι
                        
                     
                  
                        Ζώνη συχνοτήτων
                     
                     
                        5 250 -5 350  MHz
                     
                  
                        Επιτρεπόμενη λειτουργία
                     
                     
                        Χρήση σε εσωτερικό χώρο: μόνο εντός κτιρίων.
                        Δεν επιτρέπονται εγκαταστάσεις σε οδικά οχήματα, αμαξοστοιχίες και αεροσκάφη (σημείωση 2).
                        Δεν επιτρέπεται η χρήση σε εξωτερικό χώρο.
                     
                  
                        Μέγιστη μέση e.i.r.p. για εκπομπές εντός ζώνης
                     
                     
                        200 mW
                     
                  
                        Μέγιστη μέση πυκνότητα e.i.r.p. για εκπομπές εντός ζώνης
                     
                     
                        10 mW/MHz σε οποιαδήποτε ζώνη 1 MHz
                     
                  
                        Τεχνικές μετριασμού που πρέπει να χρησιμοποιούνται
                     
                     
                        Έλεγχος ισχύος πομπού (TPC) και επιλογή δυναμικής συχνότητας (DFS).
                        Είναι δυνατό να χρησιμοποιούνται εναλλακτικές τεχνικές μετριασμού εφόσον εξασφαλίζουν τουλάχιστον ισοδύναμες επιδόσεις και ισοδύναμο επίπεδο προστασίας του φάσματος με σκοπό τη συμμόρφωση προς τις αντίστοιχες βασικές απαιτήσεις της οδηγίας 2014/53/ΕΕ και πληρούν τις τεχνικές απαιτήσεις της παρούσας απόφασης.
                     
                  
                        Έλεγχος ισχύος πομπού (TPC)
                     
                     
                        Ο TPC παρέχει, κατά μέσο όρο, συντελεστή μετριασμού τουλάχιστον 3 dB στη μέγιστη επιτρεπόμενης ισχύ εξόδου των συστημάτων· ή, εφόσον δεν χρησιμοποιείται έλεγχος ισχύος πομπού, η μέγιστη επιτρεπόμενη μέση e.i.r.p. και το αντίστοιχο όριο μέσης πυκνότητας e.i.r.p. περιορίζονται κατά 3 dB.
                     
                  
                        Επιλογή δυναμικής συχνότητας (DFS)
                     
                     
                        Η DFS περιγράφεται στη σύσταση ITU-R M. 1652-1 (3) για τη διασφάλιση συμβατής λειτουργίας με συστήματα ραδιοπροσδιορισμού.
                        Ο μηχανισμός DFS διασφαλίζει ότι η πιθανότητα επιλογής συγκεκριμένου καναλιού είναι η ίδια για όλα τα διαθέσιμα κανάλια εντός των ζωνών 5 250 -5 350  MHz και 5 470 -5 725  MHz. Ο μηχανισμός DFS διασφαλίζει επίσης, κατά μέσο όρο, σχεδόν ομοιόμορφη διασπορά φόρτωσης του ραδιοφάσματος.
                        Το WAS/RLAN εφαρμόζει επιλογή δυναμικής συχνότητας που παρέχει μετριασμό των παρεμβολών στο ραντάρ τουλάχιστον εξίσου αποδοτικό με τη DFS που περιγράφεται στο πρότυπο ETSI EN 301 893 V2.1.1. Οι ρυθμίσεις (υλισμικό και/ή λογισμικό) των WAS/RLAN που σχετίζονται με την DFS δεν είναι προσβάσιμες στον χρήστη αν η αλλαγή των εν λόγω ρυθμίσεων έχει ως αποτέλεσμα τα WAS/RLAN να μη συμμορφώνονται πλέον με τις απαιτήσεις της DFS. Αυτό περιλαμβάνει τα εξής: α) δεν επιτρέπεται στον χρήστη να αλλάζει τη χώρα λειτουργίας και/ή τη ζώνη συχνοτήτων λειτουργίας, αν αυτή η αλλαγή έχει ως αποτέλεσμα ο εξοπλισμός να μη συμμορφώνεται πλέον με τις απαιτήσεις της DFS, και β) δεν γίνεται αποδεκτό λογισμικό και/ή υλικολογισμικό που έχει ως αποτέλεσμα ο εξοπλισμός να μη συμμορφώνεται πλέον με τις απαιτήσεις της DFS.
                     
                  
                        
                                    Σημείωση 2:
                                 
                                 
                                    Η λειτουργία εγκαταστάσεων WAS/RLAN σε μεγάλα αεροσκάφη () (εξαιρουμένων των πολυκινητήριων ελικοπτέρων) επιτρέπεται έως τις 31 Δεκεμβρίου 2028 με μέγιστη μέση e.i.r.σ. 100 mW για εκπομπές εντός ζώνης.
                                 
                              
                  Χρησιμοποιούνται τεχνικές πρόσβασης στο φάσμα και μετριασμού των παρεμβολών που εξασφαλίζουν κατάλληλο επίπεδο επιδόσεων ώστε να συμμορφώνονται με τις ουσιώδεις απαιτήσεις της οδηγίας 2014/53/ΕΕ. Σε περίπτωση που οι σχετικές τεχνικές περιγράφονται σε εναρμονισμένα πρότυπα, ή σε μέρη αυτών, τα στοιχεία αναφοράς των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης σύμφωνα με την οδηγία 2014/53/ΕΕ, εξασφαλίζονται επιδόσεις τουλάχιστον ισοδύναμες με το επίπεδο επιδόσεων που επιτυγχάνεται με αυτές τις τεχνικές.
            
               Πίνακας 3
            
            
               WAS/RLAN στη ζώνη συχνοτήτων 5 470 -5 725  MHz
            
            
                        Παράμετρος
                     
                     
                        Τεχνικοί όροι
                     
                  
                        Ζώνη συχνοτήτων
                     
                     
                        5 470 -5 725  MHz
                     
                  
                        Επιτρεπόμενη λειτουργία
                     
                     
                        Χρήση σε εσωτερικό και εξωτερικό χώρο.
                        Δεν επιτρέπονται εγκαταστάσεις σε οδικά οχήματα, αμαξοστοιχίες και αεροσκάφη και η χρήση για ΣμηΕΑ (σημείωση 3).
                     
                  
                        Μέγιστη μέση e.i.r.p. για εκπομπές εντός ζώνης
                     
                     
                        1 W
                     
                  
                        Μέγιστη μέση πυκνότητα e.i.r.p. για εκπομπές εντός ζώνης
                     
                     
                        50 mW/MHz σε οποιαδήποτε ζώνη 1 MHz
                     
                  
                        Τεχνικές μετριασμού που πρέπει να χρησιμοποιούνται
                     
                     
                        Έλεγχος ισχύος πομπού (TPC) και επιλογή δυναμικής συχνότητας (DFS).
                        Είναι δυνατό να χρησιμοποιούνται εναλλακτικές τεχνικές μετριασμού εφόσον εξασφαλίζουν τουλάχιστον ισοδύναμες επιδόσεις και ισοδύναμο επίπεδο προστασίας του φάσματος με σκοπό τη συμμόρφωση προς τις αντίστοιχες βασικές απαιτήσεις της οδηγίας 2014/53/ΕΕ και πληρούν τις τεχνικές απαιτήσεις της παρούσας απόφασης.
                     
                  
                        Έλεγχος ισχύος πομπού (TPC)
                     
                     
                        Ο TPC παρέχει, κατά μέσο όρο, συντελεστή μετριασμού τουλάχιστον 3 dB στη μέγιστη επιτρεπόμενης ισχύ εξόδου των συστημάτων· ή, εφόσον δεν χρησιμοποιείται έλεγχος ισχύος πομπού, η μέγιστη επιτρεπόμενη μέση e.i.r.p. και το αντίστοιχο όριο μέσης πυκνότητας e.i.r.p. περιορίζονται κατά 3 dB.
                     
                  
                        Επιλογή δυναμικής συχνότητας (DFS)
                     
                     
                        Η DFS περιγράφεται στη σύσταση ITU-R M. 1652-1 για τη διασφάλιση συμβατής λειτουργίας με συστήματα ραδιοπροσδιορισμού.
                        Ο μηχανισμός DFS διασφαλίζει ότι η πιθανότητα επιλογής συγκεκριμένου καναλιού είναι η ίδια για όλα τα διαθέσιμα κανάλια εντός των ζωνών 5 250 -5 350  MHz και 5 470 -5 725  MHz. Ο μηχανισμός DFS διασφαλίζει επίσης, κατά μέσο όρο, σχεδόν ομοιόμορφη διασπορά φόρτωσης του ραδιοφάσματος.
                        Το WAS/RLAN εφαρμόζει επιλογή δυναμικής συχνότητας που παρέχει μετριασμό των παρεμβολών στο ραντάρ τουλάχιστον εξίσου αποδοτικό με τη DFS που περιγράφεται στο πρότυπο ETSI EN 301 893 V2.1.1. Οι ρυθμίσεις (υλισμικό και/ή λογισμικό) των WAS/RLAN που σχετίζονται με την DFS δεν είναι προσβάσιμες στον χρήστη αν η αλλαγή των εν λόγω ρυθμίσεων έχει ως αποτέλεσμα τα WAS/RLAN να μη συμμορφώνονται πλέον με τις απαιτήσεις της DFS. Αυτό περιλαμβάνει τα εξής: α) δεν επιτρέπεται στον χρήστη να αλλάζει τη χώρα λειτουργίας και/ή τη ζώνη συχνοτήτων λειτουργίας, αν αυτή η αλλαγή έχει ως αποτέλεσμα ο εξοπλισμός να μη συμμορφώνεται πλέον με τις απαιτήσεις της DFS, και β) δεν γίνεται αποδεκτό λογισμικό και/ή υλικολογισμικό που έχει ως αποτέλεσμα ο εξοπλισμός να μη συμμορφώνεται πλέον με τις απαιτήσεις της DFS.
                     
                  
                        
                                    Σημείωση 3:
                                 
                                 
                                    Η λειτουργία εγκαταστάσεων WAS/RLAN σε μεγάλα αεροσκάφη (εξαιρουμένων των πολυκινητήριων ελικοπτέρων), εκτός από τη ζώνη συχνοτήτων 5 600  – 5 650  MHz, επιτρέπεται έως τις 31 Δεκεμβρίου 2028 με μέγιστη μέση e.i.r.σ. 100 mW για εκπομπές εντός ζώνης.
                                 
                              
                  Χρησιμοποιούνται τεχνικές πρόσβασης στο φάσμα και μετριασμού των παρεμβολών που εξασφαλίζουν κατάλληλο επίπεδο επιδόσεων ώστε να συμμορφώνονται με τις ουσιώδεις απαιτήσεις της οδηγίας 2014/53/ΕΕ. Σε περίπτωση που οι σχετικές τεχνικές περιγράφονται σε εναρμονισμένα πρότυπα, ή σε μέρη αυτών, τα στοιχεία αναφοράς των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης σύμφωνα με την οδηγία 2014/53/ΕΕ, εξασφαλίζονται επιδόσεις τουλάχιστον ισοδύναμες με το επίπεδο επιδόσεων που επιτυγχάνεται με αυτές τις τεχνικές.
            
               (1)  Οδηγία 2014/53/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με την εναρμόνιση των νομοθεσιών των κρατών μελών σχετικά με τη διαθεσιμότητα ραδιοεξοπλισμού στην αγορά και την κατάργηση της οδηγίας 1999/5/ΕΚ (ΕΕ L 153 της 22.5.2014, σ. 62).
            
               (2)  Σύμφωνα με τον κανονισμό (ΕΕ) αριθ. 1321/2014 της Επιτροπής, ως μεγάλο αεροσκάφος νοείται αεροσκάφος ταξινομημένο ως αεροπλάνο με μέγιστη μάζα απογείωσης άνω των 5 700 kg ή πολυκινητήριο ελικόπτερο. Ωστόσο, τα πολυκινητήρια ελικόπτερα εξαιρούνται από το πεδίο εφαρμογής των σημειώσεων 2 και 3.
            
               (3)  Σύσταση ITU-R M. 1652-1, «Dynamic frequency selection in wireless access systems including radio local area networks for the purpose of protecting the radiodetermination service in the 5 GHz band» («Επιλογή δυναμικής συχνότητας σε συστήματα ασύρματης πρόσβασης, συμπεριλαμβανομένων τοπικών δικτύων ραδιοεπικοινωνιών, με σκοπό την προστασία της υπηρεσίας ραδιοπροσδιορισμού στη ζώνη των 5 GHz»).